钦定古今图书集成/明伦汇编/氏族典/第388卷 > 李元平
## 钦定古今图书集成/明伦汇编/氏族典/第388卷 > 李元平

按《唐书关播传》：“播为中书侍郎，时李元平、陶公达、张
愻、刘承诫率轻薄子游播门下，能侈言诞计，以功名
自喜。播谓皆将相材，数请帝用之。元平本宗室疏裔，
好论兵。李希烈叛帝，以汝州据贼冲，刺史疲软不胜
任。播盛称元平，帝召见，拜左补阙。不数日，检校吏部
郎中，兼汝州别驾，知州事。元平始至，募工筑郛浚隍”，
希烈阴使亡命应募，元平不寤。贼遣将李克诚以精
骑薄城，募者内应，缚元平驰见希烈，希烈伪署为宰
相。希烈死，或言“元平虽屈贼，然有谋不克发”，乃贷死
流珍州。会赦还，住郯中。观察使皇甫政杀其侄以发
帝怒，遂流死贺州。